A meghallgatási tisztviselő zárójelentése (1)

(Ügyszám AT.40023 – Határokon átnyúló hozzáférés a fizetős televíziós szolgáltatásokhoz)

A Sky, a Disney, az NBCUniversal, a Sony Pictures és a Warner Bros. által felajánlott kötelezettségvállalások

(2019/C 132/05)

(1) Ez a jelentés az 1/2003/EK rendelet (2) 9. cikke szerinti kötelezettségvállalási határozattervezetre (a továbbiakban: a határozattervezet) vonatkozik. E határozattervezet címzettje a Universal Studios International B.V., Universal Studios Limited és Comcast Corporation (a továbbiakban együttesen: NBCUniversal), a CPT Holdings Inc., Colgems Productions Limited és Sony Corporation (a továbbiakban együttesen: Sony Pictures), a Warner Bros. International Television Distribution Inc. és Warner Media LLC (a továbbiakban együttesen: Warner Bros.), a Walt Disney Company, a Walt Disney Company Limited (a továbbiakban együttesen: Disney), és a Sky UK Limited és a Sky Limited (3) (a továbbiakban együttesen: Sky) Az NBCUniversalra, a Sony Pictures-re, a Warner Bros-ra. és a Disney-re a továbbiakban együttesen „Stúdiók” néven hivatkozunk.

(2) Ez a meghallgatási tisztviselő második zárójelentése az AT.40023 sz. ügyben, az első a Bizottság 2016. július 26-i határozatával kapcsolatos zárójelentés (4) volt (a Paramount határozat), amelyben a Bizottság kötelezettségvállalásokat fogadott el a Paramount Pictures International Limited (korábban: Viacom Global (Netherlands) B.V.) és a Viacom Inc. részéről (a továbbiakban együttesen: Paramount Pictures) (5).

(3) Az AT.40023 sz. ügy az egyrészről a Sky, másrészról pedig az egyes Stúdiók, a Twentieth Century Fox Telecommunications International Inc. (a továbbiakban együttesen a Twenty-First Century Fox Inc.-vel: Fox (6)) és a Paramount Pictures közötti egyes kétoldalú licenciaszerződésekben szereplő rendelkezéseket érinti (a továbbiakban: kérdéses rendelkezések). Egyes kérdéses rendelkezések akadályozzák vagy korlátozzák a Sky-t abban, hogy kiskereskedelmi fizetős televíziós szolgáltatásokat nyújtson az Európai Gazdasági Térség (a továbbiakban: EGT) területén belül, de az Egyesült Királyságon és Írországon kívül lakó vagy tartózkodó fogyasztók felszólítás nélkül érkező kérését teljesítve. A többi kérdéses rendelkezés előírja az NBCUniversalnak, a Sony Pictures-nek, a Warner Bros-nak, a Foxnak vagy a Paramount Pictures-nek, hogy az EGT-n belül, de az Egyesült Királyságon és Írországon kívül található műsorszolgáltatóknak megtiltsák vagy korlátozzák azokat abban, hogy az Egyesült Királyságban és Írországban lakó vagy tartózkodó fogyasztók felhívás nélküli kérését teljesítsék.

(4) 2015. július 23-án a Bizottság kifogásközlést fogadott el, amelyben a Bizottság arra az előzetes álláspontra jutott, hogy a kérdéses rendelkezések alkalmazásával a Universal Studios International B.V., a Comcast Corporation, a Disney, a Sony Pictures, a Warner Bros., a Fox, a Paramount Pictures és a Sky (a továbbiakban: a kifogásközlés címzettjei) megsérti az EUMSZ 101. cikkét és az Európai Gazdasági Térségről szóló megállapodás (a továbbiakban: EGT-megállapodás) 53. cikkét.

(5) A kifogásközlés valamennyi címzettje 2015. augusztus 3. és 5. között betekintett a Bizottság aktájába. A Sony-val folytatott levelezést követően – amelynek tárgya a kifogásközlés 267. pontjában szereplő előzetes értékelést alátámasztó információkhoz való hozzáférés kérelmezése volt – a Versenypolitikai Főigazgatóság a kifogásközlés minden címzettjének rendelkezésére bocsátotta a kifogásközlés 132. lábjegyzetének teljes szövegét. A kifogásközlés egyik címzettje sem fordult hozzám ez ügyben.

(6) 2015. december 16-án a Sky-jal, a Warner Bros-szal és a Fox-szal folytatott levélváltást követően a Versenypolitikai Főigazgatóság a kifogásközlés mindegyik címzettje számára hozzáférést biztosított a kifogásközlés többi címzettjének kifogásközlésre adott írásbeli válaszai egyes részeinek betekinthető változataihoz.

(7) A Sky, a Fox, a Warner Bros és különösen az NBCUniversal kéréseinek mérlegelését követően a Versenypolitikai Főigazgatóság hozzáférést biztosított a kifogásközlés címzettjei számára az érdekelt harmadik felek írásbeli észrevételeinek betekinthető változataihoz (7). A kifogásközlés minden címzettje lehetőséget kapott arra, hogy írásbeli megjegyzéseket fűzzön ezen észrevételekhez.

(8) A kifogásközlés valamennyi címzettje írásban válaszolt a kifogásközlésre a Versenypolitikai Főigazgatóság által meghatározott határidőn vagy – adott esetben – a meghosszabbított határidőn belül, és szóbeli meghallgatást kért (8).

(9) A szóbeli meghallgatásra három napon keresztül, 2016. január 18. és 20. között került sor. A kifogásközlés valamennyi címzettje és 11 érdekelt harmadik személy vett részt a szóbeli meghallgatáson.

(10) A 2016. július 26-i Paramount-határozattal a Paramount Pictures által –a Bizottság versenyjogi aggályainak eloszlatása érdekében – felajánlott kötelezettségvállalások jogilag kötelező erejűvé váltak. 2018. január 12-én a Bizottság hivatalosan lezárta az eljárást az AT.40023 sz. ügynek a Paramount Pictures-t érintő részére vonatkozóan.

(11) Az NBCUniversal vállalati szerkezetében bekövetkezett változásokat követően a Bizottság 2018. január 12-én eljárást indított a Universal Studios Limited ellen a 773/2004/EK rendelet 2. cikkének (1) bekezdése alapján. Ugyanezen a napon a Bizottság az NBCUniversal részére címzett kiegészítő kifogásközlést fogadott el, amelyben arra az előzetes következtetésre jutott, hogy a szóban forgó kérdéses rendelkezésekkel az NBCUniversal megsérti az EUMSZ 101. cikkét és az Európai Gazdasági Térségről szóló megállapodás (a továbbiakban: EGT-megállapodás) 53. cikkét. Az NBCUniversal a megadott határidőn belül írásban válaszolt erre a kiegészítő kifogásközlésre, és nem kérte szóbeli meghallgatáshoz való jogának gyakorlását.

(12) Szintén 2018. január 12-én a Bizottság a Stúdiókhoz, a Foxhoz és a Sky-hoz (a továbbiakban együttesen: a tényállást közlő levél címzettjei) címzett tényállást közlő levelet fogadott el, amelyben olyan további bizonyítékokról tájékoztatta őket, amelyekre a Bizottság nem hivatkozott kifejezetten a kifogásközlésben és az előzetes kifogásközlésben, azonban jelentőséggel bírhatnak a kifogásközlésben és a kiegészítő kifogásközlésben elért előzetes következtetések alátámasztása szempontjából.

(13) A tényállást közlő levél kiadását követően a Bizottság engedélyezte a tényállást közlő levél címzettjei számára, hogy ismét betekintsenek az AT.40023. sz. ügy aktáiba. Az aktákba való ismételt betekintésre irányuló néhány kérelmet továbbítottak hozzám. E kérelmek egy részét teljesítettem, a többit elutasítottam.

(14) A tényállást közlő levél kiadását követően egyes érdekelt harmadik felek hozzáférést kértek e dokumentum nem bizalmas változatához, észrevételeik megtétele céljából. Ezeket a kéréseket visszautasítottam, mivel a Versenypolitikai Főigazgatóság már tájékoztatta az érdekelt harmadik feleket az eljárások jellegéről és tárgyáról (amelyeket a tényállást közlő levél nem változtatott meg), továbbá már megtették észrevételeiket.

(15) 2018. október 25-én a Disney kötelezettségvállalásokat (a továbbiakban: a Disney kezdeti kötelezettségvállalásai) ajánlott fel a Bizottság kifogásközlésében megfogalmazott versenyjogi aggályainak eloszlatása érdekében.

(16) A Bizottság 2018. november 9-én az 1/2003/EK tanácsi rendelet 27. cikkének (4) bekezdése szerint közleményt (a továbbiakban: első közlemény) tett közzé, amelyben összefoglalta az ügyet és a Disney kezdeti kötelezettségvállalásait, valamint felhívta az érdekelt harmadik feleket, hogy az első közlemény (9) közzétételétől számított egy hónapon belül nyújtsák be a kötelezettségvállalásokra vonatkozó észrevételeiket.

(17) 2018. december 12-én és 13-án az NBCUniversal, a Sony Pictures, a Warner Bros. és a Sky kötelezettségvállalásokat ajánlott fel a Bizottság által a kifogásközlésben és a kiegészítő kifogásközlésben kifejezett versenyjogi aggályok eloszlatására.

(18) 2018. december 21-én a Bizottság egy második értesítést tett közzé, amelyben összefoglalta az ügyet, valamint az NBCUniversal, a Sony Pictures, a Warner Bros. és a Sky által felajánlott kötelezettségvállalásokat, továbbá felkérte az érdekelt harmadik feleket, hogy a második értesítés (10) közzétételétől számított egy hónapon belül nyújtsák be az e kötelezettségvállalásokra vonatkozó észrevételeiket.

(19) A Bizottsághoz 10 válaszadótól érkeztek észrevételek a Disney által felajánlott kezdeti kötelezettségvállalásokkal, valamint az NBCUniversal, a Sony Pictures, a Warner Bros. és a Sky által felajánlott kötelezettségvállalásokkal kapcsolatban.

(20) 2019. február 5-én a Disney tovább pontosította kötelezettségvállalásainak bizonyos vonatkozásait.

(21) A határozattervezet megállapítja, hogy a Disney felülvizsgált kötelezettségvállalásai, valamint az NBCUniversal, a Sony Pictures, a Warner Bros. és a Sky által felajánlott kötelezettségvállalások tükrében a Bizottság úgy ítéli meg, hogy a továbbiakban nincs szükség a Stúdiókkal és a Sky-jal szembeni intézkedésre, és a Stúdiók és a Sky ellen indított eljárást az 1/2003/EK rendelet 9. cikke (2) bekezdésének sérelme nélkül le kell zárni.

(22) Összességében megállapítom, hogy az eljárási jogok hatékony gyakorlása biztosítva volt.

Brüsszel, 2019. február 26. Wouter WILS

(1) A meghallgatási tisztviselő egyes versenyjogi eljárásokban meglévő feladatáról és megbízatásáról szóló, 2011. október 13-i 2011/695/EU európai bizottsági elnöki határozat (HL L 275., 2011.10.20., 29. o., a továbbiakban: a 2011/695/EU határozat) 16. és 17. cikke alapján.

(2) A Tanács 1/2003/EK rendelete (2002. december 16.) a Szerződés 81. és 82. cikkében meghatározott versenyszabályok végrehajtásáról (a továbbiakban: 1/2003/EK rendelet) (HL L 1., 2003.1.4., 1. o.).

(3) A Sky Limited korábban Sky Plc néven működött.

(4) A Bizottság határozata (2016. július 26.) az Európai Unió működéséről szóló szerződés 101. cikke és az EGT-megállapodás 53. cikke szerinti eljárásról (Ügyszám: AT.40023 – Határokon átnyúló hozzáférés a fizetős televíziós szolgáltatásokhoz), C(2016) 4740 final.

(5) A meghallgatási tisztviselő zárójelentése – Határokon átnyúló hozzáférés a fizetős televíziós szolgáltatásokhoz – a Paramount kötelezettségvállalásai (AT.40023), (HL C 437., 2016.11.25., 3. o.).

(6) 2017. december 14-én a Disney bejelentette megállapodását arról, hogy majdnem kizárólagos tőkerészesedést szerez a Twenty-First Century Fox Inc.-ben, amely végső soron majdnem kizárólagos tőkerészesedéssel rendelkezik a Twentieth Century Fox Telecommunications International Inc.-ben. Ebben a pillanatban e felvásárlás megvalósítása függőben van.

(7) Az AT.40023. ügyben 26 érdekelt harmadik felet ismertem el, melyek a következők: ANICA, Associazione Nazionale Industrie Cinematografiche Audiovisive Multimediali; APA – Asociace Producentů v audiovizi, z.s; Association des Producteurs de Cinéma; BEUC, Az Európai Fogyasztók Szervezete; BT Group plc; C More Entertainment; Danish Producers’ Association (dán producerek szövetsége); DTS, Distribuidora de Televisión Digital S.A.; EFADs – European Film Agency Directors Association (európai filmügynökségek igazgatóinak szövetsége); European Producers' Club; Groupe Canal+; FAMA – Film and Music Austria; FAPAE; Film Producers Netherlands (hollandiai filmproducerek); KIPA – Polish Audiovisual Producers’ Chamber of Commerce (Lengyel Audiovizuális Gyártók Kereskedelmi Kamarája); La Liga – Liga Nacional de Fútbol Profesional; Polish Film Institute (Lengyel Filmintézet); Producers Alliance for Cinema and Television Limited); a ProSiebenSat.1 Media SE; Spitzenorganisation der Filmwirtschaft e.V.; Swedish Film & TV Producers Association (Svéd Film- és Tv-producerek Szövetsége); The British Film Institute (a Brit Filmintézet); The Football Association Premier League Limited; UPFF – Union des Producteurs Francophones de Films; VOFTP – Vlaamse Onafhankelijke Film & Televisie Producenten; és Zentropa.

(8) A Sky Plc. kivételével, amely nem válaszolt a kifogásközlésre.

(9) A Bizottság közleménye az AT.40023 – Határokon átnyúló hozzáférés a fizetős televízióhoz ügyben az 1/2003/EK tanácsi rendelet 27. cikke (4) bekezdésének megfelelően (HL C 403., 2018.11.9., 17. o.).

(10) A Bizottság közleménye az AT.40023 – Határokon átnyúló hozzáférés a fizetős televízióhoz ügyben az 1/2003/EK tanácsi rendelet 27. cikke (4) bekezdésének megfelelően (HL C 460., 2018.12.21., 32. o.).